
Johdanto


Karjalainen perhe oli suurperhe, jossa saman katon alla asui useita sukupolvia ja usein myös veljeksiä perheineen. Entisajan maaseutuyhteisön asukkaista suurin osa oli suoraan tai välillisesti riippuvainen maanviljelyksestä. Myös ihmisen elämänkaari nivoutui vuodenkiertoon.


Arkistoihin on tallennettu paljon säähän liittyviä ennustuksia, ohjeita ja uskomuksia. Niissä esiintyy monia almanakassa ja pyhimyskalenterissakin olleita nimiä, joita ei enää tunneta (esimerkiksi Tiburius tai Urbanus). Nimet voivat myös esiintyä erikoisissa muodoissa, kuten Ierikka, joka viittaa Erkin päivään. Lisäksi välillä puhutaan jonkun päivän kohdalla ”vanhasta”. Tämä johtuu vuoden 1753 kalenterimuutoksesta. Ruotsissa ja siten myös siihen kuuluneen Suomen alueella käytettiin juliaanista kalenteria 28.2.1700 saakka ja vielä uudelleen 1.3.1712‒17.2.1753. Näiden välillä oli käytössä ruotsalainen kalenteri. Vuonna 1753 otettiin käyttöön gregoriaaninen kalenteri, joka siirsi aikaa 11 päivää eteenpäin. Käyttöönotto tehtiin siten, että 17.2.1753 jälkeen seuraava päivä oli 1.3.1753. Tästä johtuen perinnearkiston sääenteissä puhutaan esimerkiksi ”vanhasta vapusta”, joka oli siis lähes kaksi viikkoa myöhemmin ”uutta vappua”.


Aineisto on pääosin tallennettu luovutetun Karjalan luterilaisilta alueilta Etelä-Karjalasta. Suuri osa aineistoista on peräisin Karjalankannakselta. Tässä pikku kirjassa kuljetaan vuoden matka syksystä alkaen. Käydään myös häissä ja kuullaan tuutulauluja. Lopuksi on pieni katsaus ruokaan ja ruokailutapoihin. Kirjallisuusluettelon avulla löytyy halukkaille lisätietoja.


Astu sissään, siit on tullut muitakii!

SYKSY


SYKSY


Syksyn kuukaudet olivat syyskuu, lokakuu eli likakuu, routakuu eli marraskuu. Syyskuussa on syyspäiväntasaus, jolloin yö ja päivä ovat samanpituiset. Se merkitsee kesän loppumista ja syksyn alkamista.


Syksyllä naisväeltä loppuivat ulkotyöt, ja karja siirtyi laitumelta navettaan. Kesän sato korjattiin talteen, mitä oli vielä korjaamatta. Nauriit ja perunat laitettiin kuoppaan, johon ne suojattiin pakkaselta, jotta ruokaa riittäisi koko pitkäksi talveksi. Syysteurastukset tehtiin, ja lihaa säilöttiin suolaamalla ja savustamalla. Syyskuussa myös ennustettiin talven tuloa.







Syyskauden enteitä


21.9. Matteus, Syys-Matti


Matinpäivästä lähtien käärmeet menevät maan alle.


Mattina karhu maata panee.


Jos Mattina talvi tulee, niin Valpurina jokijäällä ajetaan.


29.9. Mikko, Mikkel


Mikkelinä nauriit kuoppaan ja akat uunille.


Jos ennen Mikkoa talvi tulee, se jatkuu vielä vappunakin.


Mitä ilma Mikon päivänä, sellainen on joulupäivänä.


Jos on lunta Mikkelinä, niin on lokaa loppiaisena.


7.10. Birgitta


Viikko Pirkitasta talvitöihin, kaksi oravan päivään (oravannahka on kyllin hyvä metsästettäväksi).



[image: ]



Kauraa kuhilailla Kirvussa 1920-luvulla. Kuva: Museovirasto


28.10. Simo


Simo siltoja tekee, ts. pienet vedet alkavat jäätyä.


Kekri, köyri, pyhäinmiestenpäivä


Jos pyhäinpäivänä on vielä lehtiä puissa, tulee keväällä takatalvi.


Köyhäki kekriks, jokahinen jouluks.


Martti maal, karttu jääl, paimenet kylä’ kulul, omat lapset orre pääl.


25.11. Kaisa


Katrinpäivänä on usein suojasää, ”Katriinan suvi”.


Katri vesperse se kaik kastelee.


Marraskuussa tullut talvi ei kestä, lokakuun tai joulukuun talvi kestää.






Yskä


Syksyisin vaivasi monia yskä, ja monet lapsetkin osasivat hokea:




Mää, yskä, Äskelää,


Anna ämmiin rykkii,


Koukkuleukoin koukutella,


Partasuihen paukutella!


Ei uo yskä, yhen rykkii,


Yskä on ympär kyllää.





Yskään käytettiin hokujen lisäksi myös lääkkeitä. Yskän hoitoon on valmistettu teetä mm. isohirvenjäkälästä eli islanninjäkälästä, ajuruohosta, siankärsämöstä, piharatamon lehdistä, kihokista, sudenmarjasta ja suopursusta. Näillä yritettiin helpottaa myös hinkuyskää, joka oli pikkulapselle usein kohtalokas.


*


Talonpojaha se pittää kirpust keisarii ast kaik elättää.


Pajupehko ja talonpoika on vaikijat hävittää.


Peitä peltos siemenel, istu isse vaik aijal.


Maa kasvaa maatessaki, pelto piehtaroiessaki.


Kell ei uo jalat sonnas, sill ei uo suu jamakas.


Leiväst o nii hyvä ruuva apu jottaha.


Pittää keittää rokkaa jot ei huoli toivoo ihmisii kuolemaa.


Kaljal työt tehhää, oluel piot pietää.


Kyll on meil kynttelii ku on mäntyi mäel. (päreitä)









Kekri, pyhäinpäivä ja jakoaika


Kekri on muinoin ollut vuodenvaihteen aikaa; satokausi on päättynyt, varastot ovat täynnä ja uutta vuotta voidaan iloiten aloittaa. Kekriä ei ole vietetty minään määräpäivänä vaan sitten, kun sato on korjattu, näin saman kylän eri taloissakin on saatettu viettää kekriä eri päivinä. Tavallisesti kekri kuitenkin sijoittui Mikkelinpäivän (30.9.) ja pyhäinpäivän (1.11.) välille.


Kekrinä piti tuli sytyttää uuniin aikaisin aamulla ja ehtiä tekemään aamutoimet vielä hämärän aikaan. Usein kekriksi teurastettiin pässi. Sen pää ja sisälmykset vietiin metsään. Kekrin aikaan piti olla runsaasti syötävää eikä ruokaa korjattu pois pöydältä. Kekrinä oli myös tapana viedä haltioille ruokaa saunaan, navettaan tai ulos tietyn puun juurelle.


Paremp tähe jäämää ko kese loppumaa.


Pyhäinpäivä, ent. pyhäinmiestenpäivä oli vanhastaan marraskuun ensimmäisenä päivänä. Nykyään pyhäinpäivää vietetään lauantaina, joka osuu 31.10. ja 6.11. välille. Pyhäinpäivä oli alkujaan pyhimysten muistopäivä. Suomessa pyhäinpäivästä tuli kaikkien vainajien muistolle omistettu päivä 1800-luvulla.


Jakoaika on alkanut kekrinä tai Simon päivänä ja jatkunut Martin päivään. Jakoaika on ollut palvelusväen vapaa-aikaa ja silloin on myös siirrytty talosta toiseen. Jakoaikana on juhlittu, leikitty ja tehty taikoja sekä ennustettu seuraavan satokauden säätä. Jakoajan vähäinenkin auringonpaiste on tiennyt hyvää seuraavalle vuodelle.


*


Jos oisin eilen kuolt ni en ois tuotakaa kuult.









Naimisiinmeno


Syksy oli tavallinen avioliiton solmimisaika. Silloin oli saatu kiireiset työt tehtyä ja varastossa oli tarpeeksi ruokaa hääpitoihin.


Maataloissa tarvittiin sekä isännän että emännän työpanosta, joten avioliitto oli kaikin tavoin tavoiteltava olotila sekä miehelle että naiselle. Avioliitossa oli kysymys eräänlaisesta työsopimuksesta, joten morsianta harkittaessa tärkeimpiä ominaisuuksia olivat työkyky ja ahkeruus. Vahvarakenteinen ja leveälanteinen nainen oli hyvä valinta. Kauneus oli toissijaista, vaikka toki sitäkin katsottiin: ”ei mustaa pietty sorijan, se ol valkijapää, mikä oli sorja, ja punaposki”. Kannaksella ihannemorsian oli vahva ja rivakka, vaaleatukkainen ja punaposkinen. Avioon menevä pari ei välttämättä tuntenut toisiaan kovin hyvin ennen papin aamenta. Kannaksella olikin tapana sanoa, että ensin mennään naimisiin, ”rakkaus ja lapset tulloot jälest päi.”


Vanhat karjalaiset häät olivat kaksiosaiset, häitä juhlittiin sekä morsiamen että sulhasen kotona. Vihkiminen tapahtui yleensä kirkossa, jossa olivat läsnä vain muutamat sukulaiset. Vihkimisen jälkeen morsian ja sulhanen menivät omiin koteihinsa, joissa aloitettiin juhliminen. Morsiamen kotona pidettiin läksiäiset, jonne oli kutsuttu morsiamen sukulaisia, naapureita ja muita tuttavia. Sulhasen kotiin häihin oli kutsuttu samoin sulhasen sukulaiset, naapurit ja ystävät. Läksiäisissä tanssittiin ja laulettiin, tarjolla oli ruokaa ja juotavaa. Viinaa oli yleensä tarjolla runsaasti. Ennen puolta yötä saapui häätalosta sulhanen miesjoukon kanssa morsianta hakemaan. He jäivät aluksi läksiäistaloon juhlimaan, mutta ennen aamun tuloa lähdettiin häätaloon. Läksiäisväestä lähti morsiamen mukaan miehiä ja naisia jatkamaan juhlia häätaloon. Häätalossa istuttiin ruokapöytään ja morsiamen syliin nostettiin ”polvipoika”, joka enteili nuorelle parille poikalapsia. Ruokailun jälkeen jatkettiin juhlintaa: ohjelmassa oli tanssia, laulua ja leikkejä. Juhlinnan lopuksi tarjottiin vielä läksiäisvieraille ruokaa, tavallisesti jotain kaaliruokaa, ja sen jälkeen läksiäisväki palasi läksiäistalolle, jossa saatettiin vielä tanssia, syödä ja juoda. Häätalossa ryhdyttiin myös syömään vielä kerran läksiäisvieraiden lähdettyä.

